Հայաստանի եւ Ադրբեջանի հանրությունները երեք օրվա ընթացքում (նոյեմբերի 19-21) ուշադիր հետեւում էին այդ երկրներ այցելած Ռուսաստանի արտգործնախարար Սերգեյ Լավրովի գործողություններին եւ խոսքերին: Բաքվում նահատակների ծառուղի ու Երեւանում Ցեղասպանության զոհերի հուշահամալիր այցերի ժամանակ նրա շքեղ պահվածքը լիովին համապատասխանում էր Ադրբեջանի եւ Հայաստանի հետ Ռուսաստանի երկկողմ հարաբերությունների մասով իր գնահատականներին ու հայտարարություններին: Արդյունքում՝ բոլորի մեջ տպավորվեցին միայն Լավրովի այն հայտարարությունները, որ Ռուսաստանը ղարաբաղյան կարգավորման հարցում աշխատում է ԱՄՆ-ի եւ Ֆրանսիայի հետ մեկտեղ, եւ որ կարգավորման բաղադրիչները ձեւակերպված են փաթեթում, որից դժվար է մեկը կամ երկուսը վերցնել ու որպես հիմք առաջարկել, քանզի հավասարակշռող մյուս բաղադրիչները դուրս կմնան: Եվ, ընդհանրապես, պետք չէ սպասել շուտափույթ կարգավորման, քանի որ խնդիրը շատ բարդ է: Եվ այս կապակցությամբ Ռուսաստանը Մինսկի խմբի մյուս համանախագահների հետ խորհրդակցելու է՝ հասկանալու համար, թե ինչպես վարվել հետագայում: